**ОДОБРИЛ:**

**РЪКОВОДИТЕЛ НА УПРАВЛЯВАЩИЯ**

**ОРГАН НА ОПЕРАТИВНА ПРОГРАМА**

**„ДОБРО УПРАВЛЕНИЕ”**

**ИРЕНА ПЪРВАНОВА**

**ДИРЕКТОР НА ДИРЕКЦИЯ**

**“ДОБРО УПРАВЛЕНИЕ”**

**ГОДИШЕН ПЛАН ЗА ДЕЙСТВИЕ**

**ЗА ИНФОРМАЦИЯ И КОМУНИКАЦИЯ НА**

**ОПЕРАТИВНА ПРОГРАМА „ДОБРО УПРАВЛЕНИЕ” ЗА 2022 Г.**

**В ИЗПЪЛНЕНИЕ НА НАЦИОНАЛНАТА КОМУНИКАЦИОННА СТРАТЕГИЯ**

**2014 – 2020**

**І.** **Програма** **–** ОПЕРАТИВНА ПРОГРАМА „ДОБРО УПРАВЛЕНИЕ” (ОПДУ)

**ІІ. Планирано изпълнение на оперативната програма съгласно ИГРП на ОПДУ за 2022 г.**

Оперативна програма “Добро управление“ финансира приоритетни проекти в областта на електронното управление, които са идентифицирани в съществуващите стратегически документи на национално ниво, в т.ч. Стратегията за развитие на електронното управление 2014-2020 г. и Пътната карта към нея, както и приоритетни проекти, свързани с надграждане на хоризонталните и централни системи на електронното управление.

По ОПДУ се финансират и проекти за изпълнение на Пътната карта към Стратегията за развитие на държавната администрация 2015 – 2020 г. (ПО2), както и проекти в изпълнение на пътните карти към актуализираната Стратегия за продължаване на реформата в съдебната система и Стратегията за въвеждане на електронно управление и електронно правосъдие в сектор „Правосъдие“ 2014 – 2020 (по ПО3).

Към настоящия момент в рамките на Индикативната годишна работна програма (ИГРП) на ОПДУ за 2022 г. e планирана една процедура по ***ПО 1 „Административно обслужване и е-управление“*** на **стойност 850 000,00 лв,**:

1. Процедура *„Реализиране на ЦАИС „Единна входна точка“ за подаване на годишни финансови отчети и статистика в машинночетим формат и интеграция с НАП, НСИ, АВ (ТР)“* с бенефициент Националния статистически институт (НСИ)

ИГРП 2022 на ОПДУ подлежи на актуализиране в зависимост от идентифицирана необходимост от обявяване на нови процедури през годината. При евентуално изменение на ИГРП 2022 ще бъдат предприети и съответните комуникационни дейности.

**ІІІ.** **Идентифицирани комуникационни нужди според целевите групи**

Предвид целите и приоритетите на Оперативна програма „Добро управление“ дейностите по комуникация на Управляващия орган (УО) и през 2022 г. ще имат две основни насоки:

* **Повишаване на информираността на основните целеви групи,** а именно – подпомагане на потенциалните и настоящи бенефициенти по ОПДУ в процеса на подготовка на проектни предложения и изпълнение на вече сключени договори с цел качествено изпълнение на самата оперативна програма и намаляване на риска от загуба на средства, включително чрез разясняване на задълженията и отговорностите на всички страни в процеса на комуникация, в това число и задълженията им за осигуряване на публичност.
* **Популяризиране сред широката общественост на помощта, предоставяна от Европейския съюз** за модернизиране на управлението, предоставяне на качествени административни услуги за гражданите и бизнеса, включително и по електронен път, и повишаване на ефективността на администрацията и съдебната система.

Управляващият орган на ОПДУ ще продължи да осъществява **проактивна комуникационна политика** по отношение на всички заинтересовани страни, ще търси обратна връзка, ще използва позитивна комуникация и ще осъществява публичност на местно ниво, когато това е уместно. УО ще предоставя **информация** и ще осигурява **прозрачност по всички аспекти от изпълнението на програмата** за широката общественост и бенефициентите (държавната администрация на централно, областно и общинско ниво, органите на съдебната власт, институциите, предоставящи обучение на държавни служители, структурите на гражданското общество). Политиката по информация и публичност на ОПДУ ще допринесе за **постигане на доверие** на широката общественост и ще помогне за успешното изпълнение на програмата. УО ще предоставя навременна, коректна и изчерпателна информация на представителите на медиите, като разпраща до базата с данни на ресорни журналисти **регулярни прессъобщения** по различни информационни поводи. За да се проследи ефектът от провежданата политика, ще продължи и ***постоянният мониторинг на медиите.***

УО ще използва разнообразни средства за комуникация и канали, които са подходящи за информиране на основните целеви групи, като досегашният опит по отношение на политиката по комуникация сочи, че ***най-подходящите канали за получаване на информация*** за бенефициентите, идентифицирани от самите тях, са (по реда на тяхната атрактивност):

* информационни дни, семинари и обучения,
* преки срещи с експерти от УО,
* поддържане на страницата на ОПДУ на единния информационен портал,
* други информационни материали.

Съответните комуникационни мерки ще бъдат съобразени с конкретните комуникационни нужди на УО и бенефициентите, така че да бъдат използвани максимално целесъобразно и през 2020-та година.

**ІV.** **Индикативни дейности**

През 2022 г. комуникационните активности ще бъдат насочени към изпълнение на общите дейности за информация и комуникация по всички програми съгласно нормативната уредба и Националната комуникационна стратегия 2014 – 2020 (НКС). В допълнение към тях при необходимост ще бъдат планирани и други подходящи дейности за повишаване на информираността и осигуряване на прозрачност в процеса на усвояване на европейски средства. Видовете планирани комуникационни мерки, както и индикаторите за измерване на резултата от прилаганата политика са описани по-долу:

ИНФОРМАЦИОННИ ФОРУМИ

След обявяването напредвидените процедури за кандидатстване ще бъдат проведени **информационни дни** за запознаване с изискванията за кандидатстване, условията за допустимост и процеса на електронно подаване на документи чрез информационната система ИСУН. Във връзка с противоепидемичните мерки в страната информационните дни се организират основно онлайн – **по един информационен ден за всяка обявена процедура до 30 дни от датата на обявяване.**

Експерти от УО на ОПДУ ще предоставят на потенциалните бенефициенти максимално целенасочена и конкретна информация за възможностите за финансиране по конкретната процедура. Детайлно ще бъдат разяснявани: методиката за оценка на проектните предложения, предизвикателствата, пред които са изправени бенефициентите при реализирането на вече одобрените проекти, наличието на строг контрол от страна на Управляващия орган за разходването на средствата по проектите и често срещаните грешки в досегашната практика по изготвяне на проектни предложения.

*Информационните дни по процедурите за предоставяне на безвъзмездна финансова помощ ще бъдат организирани предимно онлайн или със собствени средства в базите на Министерския съвет.*

ОБУЧЕНИЯ ЗА БЕНЕФИЦИЕНТИ

През 2022 г. ще бъдат организирани **обучения за правилно управление на проекти по ОПДУ за бенефициентите** със сключени договори/издадени заповеди за предоставяне на безвъзмездна финансова помощ. Целта е бенефициентите да бъдат подготвени за правилното управление на проектите, включително и финансовото им отчитане, както и да бъдат информирани за спецификите и изискванията през новия програмен период. Целта е да бъдат подготвени за работа с информационната система за наблюдение и управление (ИСУН) на средствата от европейските структурни и инвестиционни фондове, през която се осъществява цялата комуникация между УО и бенефициентите. Експертите от екипите за управление на проектите ще бъдат запознати със задълженията си при изпълнението на дейностите, включително за деклариране на нередности и в областта на обществените поръчки, с процеса на мониторинг и финансов контрол от страна на Управляващия орган и със задълженията си по осигуряване на информация и публичност. По този начин се намалява рискът от неправилно изпълнение на проектите и налагането впоследствие на финансови корекции.

Тази комуникационна мярка е добро средство и за ***получаване на обратна връзка*** от кандидатите. Участниците в събитията попълват **онлайн анкетни карти,** изготвени от УО, резултатите от които са полезни за подобряване на комуникацията с бенефициентите и работата на УО в посока опростяване на правилата.

*Обученията за бенефициенти ще бъдат организирани предимно онлайн или със собствени средства в базите на Министерския съвет.*

ГОДИШНА ИНФОРМАЦИОННА ДЕЙНОСТ (BIG ANNUAL ACTIVITY)

И през 2022 г.УО на ОПДУ ще организира едно **голямо информационно събитие (или мащабна информационна дейност),** на което ще се представи информация за изпълнението на програмата и ще се популяризира подкрепата на Европейския социален фонд (ЕСФ) за изграждането на модерна и ефективна администрация, вкл. чрез електронно управление; прозрачна и работеща съдебна система и силно гражданско общество. Годишното събитие/дейност би могло да бъде осъществено съвместно с другите оперативни програми, финансирани от ЕСФ, и Централното координационно звено към АМС или самостоятелно. Биха могли да се включат участници от различни сфери на дейност, имащи отношение към програмата – представители на ЕК, експерти от УО, ръководители и участници в проекти, представители на професионалните среди, на неправителствения сектор, медии и др.

В допълнение към горното, **за да се повиши обществената информираност** за ОПДУ и европейското съфинансиране, при възможност **експерти от УО ще взимат участие и в събития, организирани от други институции и организации,** вкл.от бенефициенти по програмата. Тяхното участие се изразява в изнасяне на презентации, включване в дискусии, разпространение на информационни и промоционални материали.

ИНТЕРНЕТ

Интернет е сред източниците на информация, които са най-предпочитани от бенефициентите и медиите. Затова и през 2022 г. Интернет ще бъде използван активно за предоставяне на информация, свързана с изпълнението на програмата, като ще продължи обновяването на данните в рубриката за ОПДУ на единния информационен портал [www.eufunds.bg](http://www.eufunds.bg/).

На единния информационен портал, както и досега, регулярно ще бъдат публикувани **актуални новини** **и други документи,** предоставящи информация за изпълнението на ОПДУ, вкл. доклади за оценка, изменени правила за изпълнение и указания на УО за правилно управление на проектите и документи, свързани с работата на Комитета за наблюдение.

През 2022 г. активно ще бъде използвана страницата на eufunds.bg във Facebook, за която новините ще бъдат специално адаптирани.

Видеоматериали на програмата и на бенефициенти ще бъдат популяризирани и чрез публикуване във YouTube профила на ОПДУ.

НАБЛЮДЕНИЕ И ОЦЕНКА НА ДЕЙНОСТИТЕ ПО КОМУНИКАЦИЯ

Всички информационни и комуникационни дейности ще бъдат наблюдавани и респективно оценявани, за да се провери тяхната ефективност. Напредъкът по изпълнението на Годишните планове за действие, както и на самата оперативна програма ще бъде наблюдаван редовно и от Комитета за наблюдение на ОПДУ.

КОМИТЕТ ЗА НАБЛЮДЕНИЕ

Отдел „Програмиране и договаряне“ (ПД) в дирекция „Добро управление“ на Администрацията на Министерския съвет изпълнява функциите на Секретариат на Комитета за наблюдение на ОПДУ.

Съгласно чл. 16, ал. 2 от ЗУСЕСИФ през 2019 г. отдел ПД ще организира редовни **заседания** на Комитета за наблюдение на ОПДУ **най-малко два пъти годишно,** като при необходимост ще бъдат провеждани и **процедури за неприсъствено приемане на решения от КН,** с изключение на решения за разглеждане и одобряване на предложения за изменения на ОПДУ, включително за преразпределение на средства по приоритетните оси на ОПДУ.

Освен за напредъка в изпълнението на оперативната програма Комитетът за наблюдение **ще съгласува ГПД за следващата година и ще следи за изпълнението на мерките на информация и комуникация** съгласно ГПД за съответната календарна година. КН ще обсъжда и одобрява годишните и окончателния доклад за изпълнението на ОПДУ, които се представят на ЕК и които доклади съдържат детайлно описание на предприетите мерки за осигуряване на информация и комуникация.

Прозрачността е основен принцип в работата на КН на ОПДУ. Поради това, за да се осигури достатъчна и адекватна информация за дейността му, след всяко редовно заседание УО разпространява прессъобщения до медиите с информация за взетите решения. **Решенията от заседанията на Комитета, протоколите от работата му и всички разглеждани документи ще се публикуват на единния информационен портал** <https://www.eufunds.bg/bg/opgg/term/176>.

*Конкретните комуникационни дейности, планирани за настоящата година, както и целевите групи, индикаторите за изпълнение и времеви обхват са представени в таблицата по-долу:*

|  |  |  |  |  |
| --- | --- | --- | --- | --- |
| ***Специфична цел на НКС*** | ***Дейност по ОП*** | ***Целева група*** | ***Индикатор******(целева стойност)*** | ***Времеви обхват*** |
| **1. Популяризиране** на отделните програми като финансов инструмент за подобряване на развитието на България и качеството на живот**2. Осигуряване** на максимална публичност и прозрачност на процеса на управление и изпълнение на програмите, техните резултати и добри практики**3. Информиране** на потенциалните бенефициенти за възможностите за финансиране, предоставяни от програмите**4. Повишаване** компетентността на бенефициентите при изпълнение на проекти | Комуникация с медиите  | Широката общественост  | Минимум 10 разпространени прессъобщенияНад 500 реализирани публикации в печатни медии и/или Интернет | текущо |
| Провеждане на голяма годишна информационна дейностПоддържане на Интернет рубрика за ОПДУ на единния информационен портал: [www.eufunds.bg](http://www.eufunds.bg)Комуникация с медиите | Широка общественост, бенефициенти и други заинтересовани страниБенефициенти, медии и широка общественостШироката общественост | 1 бр.„Налична рубрика за ОПДУ с актуална информация за програмата на единния информационен портал: [www.eufunds.bg](http://www.eufunds.bg)Над 10 разпространени прессъобщенияНад 500 реализирани публикации в печатни медии и Интернет | януари –декември 2022текущотекущо |
| Информационни форуми по обявените процедури за кандидатстване  | Конкретни и потенциални бенефициенти  | По 1 информационен ден за всяка процедура за конкретни бенефициенти и разяснителна кампания за процедурите на конкурентен подборБрой участници в срещите съгласно процедурите в ИГРП 2020 | До 30 дни след обявяване на всяка нова процедура за кандидатстване |
| Обучения за бенефициенти | Бенефициенти  | Организирани обучения за всички бенефициенти със сключени договори за БФПБрой участници в обученията | До 30 дни от сключване на договор за БФП |

*Изготвил:*

